4. klase

Tēma: Konfliktu risināšana

3. nodarbība - Mediatori

**Nodarbības atsegums**

**Nodarbībā sasniedzamie rezultāti**

***Skolēnam veidojas priekšstats par to,***

* ko nozīme "mediēt";
* kāda ir mediatora loma konfliktsituācijā;
* kādas prasmes un tikumi ir vajadzīgi labam mediatoram.

***Skolēnam sāk veidoties morālais ieradums***

* definēt, kas ir konflikts, un noteikt konfliktu cēloņus;
* saprast mediatoru nozīmi un noteikt, kādi tikumi nepieciešami, lai kļūtu par labu mediatoru.

**Atslēgvārdi:** iznākums, kurā abas puses ir ieguvējas, mediators, mediēt (būt par starpnieku), vienaudži- mediatori.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Cilvēka cieņa | Mīlestība, atbildība, patiesība, saskaņa |
| Tikumi | Laipnība, tolerance, taisnīgums, savaldība | Iejūtība, atvērtība jaunajam |

**Mācību materiāli:**

* *PowerPoint*prezentācija “Mediatori”.
* Darba lapa “Mediatori” (1. materiāls). Nodarbībai tiek izdrukāta darba lapa katram skolēnam.

**Atslēgas jautājumi:**

1. Kādu problēmu tu saskati stāstā par citronu?
2. Vai tajā tika panākts iznākums, kurā abas puses bija ieguvējas? Kas aizkavēja šādu iznākumu?
3. Vai vari iedomāties citas situācijas, kurās tā varētu notikt?
4. Ko nozīmē “mediēt”? Kāda ir mediatora loma konfliktsituācijās?
5. Kādas prasmes vai tikumi vajadzīgi labam mediatoram?

Mācību aktivitātes

Ierosme. Citrona dalīšana (ieteicamais laiks 5 min.)

**[2. slaids]** Skolotājs kopā ar bērniem izlasa stāstu par citronu.

**[3. slaids]** Skolotājs kopā ar bērniem pārrunā šos jautājumus:

* Kur saskatīji problēmu?
* Kāds būtu risinājums, kurā abas puses ir ieguvējas? Kāpēc?
* Kādi būtu katras puses ieguvumi?
* Kas traucēja tam notikt?
* Vai vari iedomāties citas situācijas, kurās tā noticis tavā dzīvē?

Kolēģu komentāri:

“Ieteicams skolotājam sagatavot pāris piemērus par to, kā var veiksmīgi atrisināt šķietami grūtus konfliktus. Tos var pastāstīt gadījumā, ja bērniem šādas pieredzes trūkst un viņi nevar nosaukt situācijas no dzīves.”

1. aktivitāte. Mediatori (ieteicamais laiks 10 min.)

**[4. slaids]** Skolotājs pastāsta, ka dažkārt cilvēki vai cilvēku grupas nespēj paši atrisināt konfliktu un viņiem nepieciešams mediators, un piedāvā pārrunāt šādus jautājumus klasē:

* Ko nozīmē vārdi “mediators” vai “mediēt”?
* Kāda ir mediatora loma konfliktsituācijās?
* Kādas prasmes un tikumi, tavuprāt, vajadzīgi labam mediatoram?
* Vai mediators var būt tikai pieaugušais vai arī bērns? Vai jūs kādreiz esat palīdzējuši kādam atrisināt strīdu? (Pāreja uz vienaudžiem-mediatoriem)

Video fragments par mediatori un komunikācijas treneri Ilzi Dzenovsku: <https://www.youtube.com/watch?v=6OW32j66ht0&ab_channel=CILV%C4%92KJAUDA>

*1. aktivitātei nepieciešams darba lapas (1. materiāls) 1. uzdevums.*

**[5. slaids]** Skolotājs piedāvā bērniem uzrakstīt darba sludinājumu par vienaudžiem-mediatoriem vai pieteikuma vēstuli, kurā viņi apraksta, kāpēc viņi (vai kāds cits) būtu piemērots šim darbam.

Skolotāji papildus var piedāvāt izlasīt rakstu, kurā pārrunāta vienaudžu-mediatoru loma: [*http://www.mediacija.lv/?Projekti:%22Vienaud%C5%BEu\_medi%C4%81cija\_%26ndash%3B\_ce%C4%BC%C5%A1\_uz\_sadarb%C4%ABbu%21%22*](http://www.mediacija.lv/?Projekti:%22Vienaud%C5%BEu_medi%C4%81cija_%26ndash%3B_ce%C4%BC%C5%A1_uz_sadarb%C4%ABbu%21%22)

Kolēģu komentāri:

“Gadījās kuriozs ar vārdu “mediators”. Skolēns, kurš spēlēja ģitāru, bija neizpratnē, kāds sakars mazajam plastmasas priekšmetam ar konfliktu :) Te nu atkal starppriekšmetu saikne ar latviešu valodu. Skaidrojums par vārdu nozīmēm.”

2. aktivitāte. Plakāti (ieteicamais laiks 20 min.)

*2. aktivitātei nepieciešams darba lapas 2. uzdevums.*

**[6. slaids]** Skolotājs kopā ar skolēniem diskutē par jautājumu: “Kādi ir galvenie ieteikumi vai aspekti, lai atrisinātu konfliktu?” Skolotājs lūdz bērniem izveidot plakātu vai pamācību, vai vadlīnijas vienaudžiem-mediatoriem vai skolēniem, sniedzot ieteikumus, kā risināt konfliktus.

Kolēģu komentāri:

“Ja nodarbība nenotiek klātienē, tad var plakātu veidot tādās tiešsaistes programmās kā Jamboard vai arī plakāta veidošanas vietā diskutēt kopā ar visu klasi.”

**Kopīgā noslēguma apspriede. Vienaudži-mediatori**

**[7. slaids]** Skolotājs pārrunā ar bērniem, vai skolā ir vienaudžu-mediatoru programma, vai viņi var to reklamēt ar plakātiem vai sanāksmēs. Ja ne, vai var uzrakstīt vēstuli direktorei, ierosinot šādu programmu izveidot?